จังหวัดสมุทรสาคร จัดพิธีทอดผ้าป่าสนับสนุนโครงการ "ทุนเล่าเรียนหลวงสำหรับพระสงฆ์ไทย" จังหวัดสมุทรสาคร

วันนี้ (11 พ.ย.65) เวลา 09.00 น. ที่วัดเจษฎาราม พระอารามหลวง อำเภอเมือง จังหวัดสมุทรสาคร นายณรงค์ รักร้อย ผู้ว่าราชการจังหวัดสมุทรสาคร เป็นประธานในพิธีทอดผ้าป่าสนับสนุนโครงการ "ทุนเล่าเรียนหลวงสำหรับพระสงฆ์ไทย" จังหวัดสมุทรสาคร ประจำปี 2565 ระดับจังหวัดและระดับอำเภอ เพื่อสืบสานพระบรมราชปณิธานในการส่งเสริมการศึกษาพระปริยัติธรรมของพระสงฆ์ไทย โดยมีพระเทพสาครมุนี เจ้าคณะจังหวัดสมุทรสาคร เป็นประธานฝ่ายสงฆ์ มีนายธีรพัฒน์ คัชมาตย์, นายสุรศักดิ์ ผลยังส่ง รองผู้ว่าราชการจังหวัดสมุทรสาคร หัวหน้าส่วนราชการ ทหาร ตำรวจ และพุทธศาสนิกชนชาวจังหวัดสมุทรสาคร ร่วมพิธี

 สืบเนื่องจาก พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงมีพระราชดำริว่า พระภิกษุสามเณรเป็นผู้มีหน้าที่ปฏิบัติตามพระวินัยอย่างเคร่งครัด และธำรงรักษา ตลอดจนเผยแผ่พระธรรมคำสั่งสอนแก่ประชาชนทั่วไป อันเป็นการสร้างความสงบร่มเย็นให้เกิดขึ้นแก่สังคม ประเทศชาติและแก่ชาวโลก หากพระภิกษุสงฆ์และสามเณรมีโอกาสได้รับการศึกษาพุทธธรรมในชั้นสูง สามารถศึกษาค้นคว้าและทำความเข้าใจพระไตรปิฎกอย่างแตกฉาน เข้าถึงแก่นแท้ของพุทธพจน์ได้ด้วยตนเอง และนำไปปฏิบัติอย่างถูกต้อง แล้วนำไปสั่งสอนพุทธบริษัทได้อย่างไม่ผิดเพี้ยน จึงเป็นทางสำคัญที่จะช่วยจรรโลงและเผยแผ่พระพุทธศาสนาให้มั่นคงยั่งยืนยิ่งขึ้นไปในอนาคต

 ดังนั้น ในโอกาสที่ทรงเจริญพระชนมพรรษา 76 พรรษา 5 ธันวาคม 2546 ทรงพระกรุณาโปรดเกล้าฯ ให้ตั้งกองทุนเล่าเรียนหลวงสำหรับพระสงฆ์ไทยขึ้น เมื่อวันที่ 5 กุมภาพันธ์ 2547 พร้อมพระราชทานทุนทรัพย์ส่วนพระองค์ 13 ล้านบาท เมื่อวันที่ 21 พฤษภาคม 2547 เป็นทุนเริ่มแรก และต่อเนื่องมาจนถึงปัจจุบัน เพื่อสนับสนุนให้พระภิกษุและสามเณร ได้ศึกษาพระธรรมวินัยอย่างลึกซึ้งแตกฉาน เป็นการพัฒนาความรู้และคุณธรรมของพระสงฆ์ไทย เพื่อสร้างความร่มเย็นในสังคมด้วยหลักพุทธธรรมที่ถูกต้อง จรรโลงพระพุทธศาสนาให้เป็นหลักยึดเหนี่ยวทางจิตใจของประชาชนและสังคมไทย

 ทั้งนี้ ในการประชุมมหาเถรสมาคม เมื่อวันที่ 4 กรกฎาคม 2562 ณ อาคารพระชันษา 100 ปี สมเด็จพระสังฆราช วัดบวรนิเวศวิหาร กรุงเทพฯ มีฉันทามติร่วมกันกำหนดให้จัดพิธีทอดผ้าป่า ในวันที่ 13 ตุลาคมของทุกปี ซึ่งเป็นวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เพื่อสนับสนุนโครงการดังกล่าว มหาเถรสมาคม จึงเห็นควรให้วัดทุกวัดทั่วประเทศจัดพิธีทอดผ้าป่า ในวันที่ 13 ตุลาคม ของทุกปีนับตั้งแต่วันที่ 13 ตุลาคม 2562 เป็นต้นมา

 ทุนเล่าเรียนหลวงสําหรับพระสงฆ์ไทยจะครอบคลุมค่าใช้จ่ายในการศึกษาเพื่อการลงทะเบียนเรียน ค่าหน่วยกิต ค่าหนังสือตําราเรียน และค่าธรรมเนียมต่างๆ จะได้มอบให้แก่สถานการศึกษาหรือผู้รับพระราชทานทุนโดยตรง ซึ่งประกอบด้วย ทุนการศึกษาระดับปริญญาตรี ปริญญาโท และปริญญาเอก กํากับดูแลโดยมหาวิทยาลัยมหาจุฬาลงกรณ์ราชวิทยาลัย หรือมหาวิทยาลัยมหามกุฏราชวิทยาลัย ทุนระดับปริญญาตรี ทุนละ 7,000 บาทต่อปี รวม 4 ปี เป็นเงิน 28,000 บาท ทุนระดับปริญญาโท ทุนละ 15,000 บาทต่อปี รวม 2 ปี เป็นเงิน 30,000 บาท ทุนระดับปริญญาเอก ทุนละ 30,000 บาทต่อปี รวม 3 ปี เป็นเงิน 90,000 บาท ทุนการศึกษาระดับเปรียญธรรม 6, 7, 8 และ 9 กํากับดูแลโดยกองบาลีสนามหลวง ทุนผู้สอบผ่าน ป.ธ. 5 ศึกษาต่อเพื่อเข้าสอบ ป.ธ. 6 ทุนละ 6,000 บาท ทุนผู้สอบผ่าน ป.ธ. 6 ศึกษาต่อเพื่อเข้าสอบ ป.ธ. 7 ทุนละ 8,000 บาท ทุนผู้สอบผ่าน ป.ธ. 7 ศึกษาต่อเพื่อเข้าสอบ ป.ธ. 8 ทุนละ 12,000 บาท ทุนผู้สอบผ่าน ป.ธ. 8 ศึกษาต่อเพื่อเข้าสอบ ป.ธ. 9 ทุนละ 16,000 บาท